Imtella' Ottubru 7, 2020 - Aġġornata 7 Ta' Ottubru, 2020 7:53pm Erbat ijiem mindu rebaħ l-elezzjoni u nħatar Kap tal-Partit Nazzjonalista, l-avukat Bernard Grech mar il-Palazz ta' San Anton biex ingħata l-ġurament tal-ħatra bħala Kap tal-Oppożizzjoni. Akkumpanjat minn martu Anne Marie u wliedu Neil u Maria, Dr Grech intlaqa' mill-President George Vella, f'ċerimonja ttimbrata b'miżuri stretti, fosthom nuqqas ta' nies, riżultat tal-pandemija. Fil-preżenza tal-Prim Imħallef, Mark Chetcuti; u l-Kap tas-Servizz Pubbliku, Mario Cutajar, u l-viċi kapijiet tal-Partit Nazzjonalista, David Agius u Robert Arrigo, Dr Grech ħa l-ġurament ukoll lejn il-kostituzzjoni. Fid-diskors tiegħu, il-President George Vella qal li oppożizzjoni b'saħħitha hi mistennija f'kull demokrazija. Dr Vella innota l-appell għall-għaqda li għamel Dr Grech fil-kampanja tiegħu qal li se jserraħ fuq ħidmietu biex il-pika politika tittaffa xi ftit, waqt li appella għal inqas attakki personali fil-parlament u fuq il-mezzi tax-xandir. "Din il-kariga titlob determinazzjoni, kuraġġ u tolleranza u sens sħiħ ta rispett għal kulħadd. Laqtitni l-għajta rikurrenti tiegħek għall-għaqda. Taf li fl-appelli li għamilt ta' spiss jien fuq kuntest nazzjonali u fuq l-għaqda. Għaldaqstant se nserraħ fuq il-ħidma tiegħek biex intaffu l-ewwelnett il-pika politika li għadha tinħass ħafna u wisq fostna u nixtieq li tittaffa xi ftit," qal il-President. F'kummenti lill-ġurnalisti wara ċ-ċerimonja, il-Kap tal-Oppożizzjoni qal li mhux se jħalli lill ħadd juża il-midja soċjali biex jattakka lil ħaddieħor u se jkun hemm linji gwida dwar kif dawk fl-istrutturi tal-partit għandhom jużaw il-midja soċjali. Dwar ix-shadow cabinet, Dr Grech qal li se jkun qed jistaqsi lid-deputati kollha biex jinfurmawh bil-ħidma li wettqu s'issa fil-leġiżlatura qabel iħabbar l-irwoli ġodda. "Se nitkellem mal-membri kollha. Ħa nara kif wieħed l-aħjar jaħdem. Se nitlobhom brief tax-xogħol li għamlu u li beħsiebhom jagħmlu u fid-deċiżjonijiet tiegħi nimxi fuq il-pjani tiegħi." Mistoqsi dwar ir-riżenji mill-Partit Nazzjonalista wara l-elezzjoni tas-Sibt, Dr Grech qal li se jkun qed jiltaqa' magħhom biex jara għalfejn telqu u jipprova jipperswadihom biex jaħdmu flimkien għall-interess tal-pajjiż. Kompla li mill-elezzjoni żdiedu 100 tesserat ġdid. Segwi fil-filmat: